**ДОКЛАД**

**ЗА ДЕЙНОСТТА НА СПЕЦИАЛИЗИРАНИЯ НАКАЗАТЕЛЕН СЪД ПРЕЗ 2021 ГОДИНА**

 Докладът отчита работата на Специализирания наказателен съд в изпълнение на задълженията по чл.117, ал.1 от Конституцията на Република България - защита на правата и законните интереси на гражданите, юридическите лица и държавата, при спазване изискванията на чл.7 и чл. 8 от Закона за съдебната власт - справедливо и безпристрастно правосъдие, при спазване на принципа на равнопоставеност на страните.

Към 31.12.2021г. щатната численост на съда наброява 25 съдии /в т.ч. председател и трима заместник-председатели/ и 62 съдебни служители, формиращи общата и специализирана администрация. В Специализирания наказателен съд към края на отчетния период има 4 незаети щатни бройки за магистрати, а на 3 от щатните бройки за съдия са командировани магистрати. Няма незаети щатни бройки за съдебни служители.

Утвърдената действаща структура на администрацията на съда обхваща:

Обща администрация, състояща се от съдебен администратор, главен счетоводител, счетоводител, шофьор - домакин, специалист - съдебни заседатели, системни администратори и хигиенистки. Разпределена е в три звена – „Финансова дейност и снабдяване“, „Информационно обслужване, статистика и информационни технологии“ и „Пресслужба“ – общо 9 служители. Работата на общата администрация в своята цялост е насочена към подпомагане дейността на административното ръководство и работата на съдиите. Със заповеди е възложено изпълнението на отделни допълнителни дейности на всички служители от общата администрация за обезпечаване работата на съда. При осъществяване на финансовата и счетоводната дейност на съда, освен основните нормативни актове се спазват указанията на ВСС, създадените вътрешни правила на съда за постигане на законосъобразното и целесъобразно разходване на бюджетните средства, в рамките на утвърдената за 2021 г. бюджетна сметка. По отношение на практики по управление на човешките ресурси в СНС се спазват законовите и подзаконови актове – Кодекса на труда, Закона за съдебната власт, Правилника за администрацията в съдилищата и др.

Специализираната администрация е разпределена в службите: „Съдебни помощници“, „Регистратура“, „Регистратура за класифицирана информация“, „Служител по сигурността на информацията“, „Съдебно деловодство“, „Съдебни секретари“ и „Архив“ – общо 50 служители.

Дейността на специализираната администрация, организирана в отделни служби, е изцяло насочена към подпомагане и осигуряване осъществяването на основната дейност на съда - правораздаването. Дейността на съдебните деловодители е съобразена със спецификата на работа в Специализиран наказателен съд, като на всеки деловодител е възложена деловодната дейност на три съдебни състава. През 2021 г. посоченият брой на секретарите - 22, както и през предходен период, не е позволявал същите да бъдат разпределени към конкретен съдебен състав, като за участията им в съдебни заседания се изготвят ежеседмични графици, съобразени с проведените заседания в предходните дни и обема на съдебните протоколи, които следва да бъдат изготвени.

В съда работят седем съдебни помощници, като за оптимално протичане на работния процес със заповед на административния ръководител всеки съдебен помощник подпомага дейността на определен брой съдии. Такава заповед се издава периодично при съобразяване на различните промени в натовареността на конкретните съдии за периода; продължава въведена практиката, че по дежурство в подпомагане дейността на дежурните съдии се включат съдебните помощници с най-малко възложена им дейност за деня.

През 2021 година се проведе инвентаризация за наличността на делата в деловодството и на деловодната система, инвентаризация на имуществото, проверка на регистратурата за класифицирана информация, както и към края на отчетния период продължава проверката за наличността и съхранението на веществените доказателства.

В Специализирания наказателен съд няма съдии и служители с наложени дисциплинарни наказания. С ранг „съдия във ВКС и ВАС“ са 20 от съдиите в Специализирания наказателен съд. През 2021 година комисия в състав от двама съдии и съдебния администратор на съда е атестирала всички съдебни служители и 15 от тях са повишени в по-горен ранг.

 През 2021 година на СНС е извършена цялостна годишна проверка за дейността на регистратурата за класифицирана информация за 2020 година от Националното бюро за контрол на специалните разузнавателни средства. При проверката не са констатирани нарушения. Периодично са извършвани и конкретни проверки за изпълнение на задачи по чл.34б, ал.1 от Закона за специалните разузнавателни средства и на основание чл.34е, ал.1 и ал.4 от същия закон. Няма постъпили данни за констатирани нарушения във връзка с разрешаването и прилагането на специални разузнавателни средства.

 През 2021 година и във връзка с годишния план на дирекция „Вътрешен одит“ на ВСС и заповед № ВСС-9427 от 14.06.2021г. на представляващия ВСС- г-н Б.Магдалинчев е извършен одитен ангажимент за даване на увереност ОА/У-2103 в Специализиран наказателен съд. В хода на одита са дадени препоръки, във връзка с които са предприети7 съответните действия, счетени от държавния вътрешен одитор за адекватни, поради което препоръките са приети за изпълнени, както следва: разписани са и са утвърдени вътрешни правила, които регламентират подробно всички процеси, свързани със събиране на вземания, присъдени в полза на съдебната власт; извършен е преглед, анализ и актуализация на вътрешните правила в съответствие с настъпили промени в нормативните разпоредби, указания на МФ и ВСС; предприети са мерки за попълване на регистъра на изпълнителните листове в полза на ОСВ в съответствие с нормативните изисквания, както и изискване на актуална информация от НАП за образуваните изпълнителни дела и изпълнението по същите; предприети са мерки за предоставяне в счетоводството на информация за номера и годината на изпълнителното дело, като главният счетоводител е осигурил извършването на годишната инвентаризация на разчетите/вземанията в съответствие с утвърдената счетоводна политика; определена е комисия, която е извършила преглед и анализ на наличните суми в набирателната сметка на съда с оглед установяване на суми с изтекъл давностен срок; предприети са действия за включване в обхвата на осъществявания предварителен контрол за законосъобразност всички разходи от бюджетната и набирателната сметки на съда, независимо от техния размер и за определяне на отговорните длъжностни лица за неговото осъществяване и документиране.

 С решение на Пленума на Висшия съдебен съвет, взето по протокол № 22 от заседанието, проведено на 11.11.2021 година, са приети резултатите – констатации и изводи и е одобрено изпълнението на препоръките по време на извършване на одитния ангажимент за даване на увереност в Специализирания наказателен съд.

С оглед втория годишен доклад за върховенството на правото в Европейския съюз на 16.03.2021г. е проведена виртуална среща с представители на Европейската комисия, на която е дискутирана правораздавателната дейност на Специализирания наказателен съд в контекста на пандемията на Covid 19 и взетите мерки в тази връзка, като специален акцент е даден на ресурсите на съда, както човешки, така и финансови. Дискутиран е въпросът относно отчетността на главния прокурор и неговите заместници и готвените промени в съдебната карта на България. Разискван е и въпросът относно присъдите за корупция по високите етажи на властта.

В публикувания през месец юли 2021г. доклад Европейската комисия е посочила, че изпълнението на институционалните рамки в областта на борбата с корупцията е консолидирано, че е одобрена нова стратегия за борба с корупцията за периода 2021—2027 г. с нов набор от приоритети, а именно- укрепване на капацитета за борба с корупцията, повишаване на отчетността на местните органи и създаване на среда срещу корупцията, способна да реагира своевременно. Посочено е, че продължават да съществуват значителни предизвикателства по отношение на ефективността на мерките, свързани с почтеността на публичната администрация, лобирането и защитата на лицата, сигнализиращи за нередности, които не са предмет на специална нормативна уредба. Посочено е, че въпреки засилената дейност по разследване и увеличаването на ресурсите, окончателните присъди по знакови случаи на корупция продължават да бъдат малко и в това отношение все още предстои да бъдат постигнати солидни резултати.

 Като положително развитие е посочено обстоятелството, че Специализираният наказателен съд е получил две допълнителни щатни длъжности за съдии, което е отчетено като стъпка в отговор на опасения, изразени в предходния доклад по върховенство на закона. Заключено е, че инвестициите, направени от правителството в правосъдната система през последните години, се увеличават.

 Постановените от Специализирания наказателен съд съдебни актове се изпращат за публикуване на централния уеб-базиран интерфейс, поддържан от ВСС, при спазване на разпоредбите на чл.416, ал.2 и ал.7 от НПК и чл.64, ал.1 и ал.2 от ЗСВ. През 2021г. на създадения през 2020г. унифициран сайт на съда също се публикуват присъдите и мотивите към тях при спазване на горепосочените разпоредби, без да се търси приоритетна изява на един или друг съдебен акт /актовете се публикуват в меню „информация по дела“ и подменю „съдебни актове“ при въвеждане на номера на делото /.

 През 2021 год. в съда са постъпили и са образувани общо 4 728 дела /6 418 дела за 2020 год./, от които196 броя НОХ дела /174 броя през 2020 год./ и 4 532 броя ЧН дела /6 244 броя през 2020 год./; Прави впечатление увеличаване на броя на наказателните общ характер дела /с 11%/ при намаляване на общия брой частни наказателни дела / с 38% /.

Постъпилите 196 наказателни общ характер дела са с предмет, както следва: 6 броя дела са по Глава Първа от НК; 22 броя дела са по Глава Пета от НК, 10 броя дела са по Глава Шеста, 4 броя дела са по Глава Осма, 4 броя дела са по Глава Девета, 148 дела са по Глава Десета и 2 броя дела са по Глава Единадесета от Наказателния кодекс. От изложеното е видно, че най-големият брой постъпили дела са тези по Глава Десета от НК, каквато е и основната специализация на съда.

Постъпилите 4 532 частни наказателни дела по видове са, както следва:

* 1 398 броя по чл. 159а, чл. 161, чл. 164 и чл. 165 НПК /2 110 броя през 2020 год./;
* 338 броя по чл. 222 и чл. 223 НПК /375 броя през 2020 год./;
* 143 броя по чл. 65 НПК /321 броя през 2020 год./;
* 32 броя по чл. 64 НПК /70 броя през 2020 год./;
* 1 броя дела по чл. 368 НПК /6 броя през 2020 год./;
* 28 броя по чл. 61, ал. 3 НПК /52 броя през 2020 год./;
* 26 броя дела по чл. 23, чл. 25 и чл. 27 НК /39 броя през 2020 год./;
* 6 броя дела по молби за реабилитация /2 броя през 2020 год./;
* 16 броя по чл. 243 НПК /23 броя през 2020 год./;
* 32 броя дела по чл. 68 НПК /28 броя през 2020 год./;
* 9 броя дела по чл.68 ЗМВР /22 броя през 2020 год./;
* 18 броя дела по чл. 72 НПК /28 броя през 2020 год./;
* 2 броя дела по чл. 69 НПК /8 броя през 2020 год./
* 2 327 броя дела по ЗСРС /2 992 броя през 2020 год./;
* 36 броя дела по ЗЕС /25 броя през 2020 год./;
* 127 броя дела по други текстове /143 броя дела през 2020 год./.

През 2021 година са постъпили 11 НОХ дела, по които досъдебното производство е над 100 тома, както следва: НОХД № 62/2021 година – 545 тома, НОХД № 249/2021 година – 545 тома, НОХД № 246/2021 година – 349 тома, НОХД № 4200/2021 година – 314 тома, НОХД № 3846/2021 година – 197 тома, НОХД № 2369/2021 година – 168 тома, НОХД №1939/2021 година – 130 тома, НОХД № 1628/2021 година – 129 тома, НОХД № 2121/2021 година – 125 тома, НОХД № 244/2021 година – 106 тома и НОХД № 2164/2021 година – 103 тома.

НОХ дела с от 51 тома до 100 тома са 20 броя, а от 21 до 50 тома са 60 броя, от 11 тома до 20 тома – 40 броя, а до 10 тома – 39 броя дела или средно по около 40 тома в дело.

**Постъпилите дела по брой подсъдими са както следва:**

 Дела с повече от 10 подсъдими – 6 броя - НОХД № 3831/2021г. - 15 подсъдими, НОХД № 5726/2021 г. – 15 подсъдими, НОХД № 1999/2021 г. – 13 подсъдими, НОХД № 2805/2021 г. – 12 подсъдими, НОХД № 3156/2021 г. – 12 подсъдими и НОХД № 477/2021 г. – 11 подсъдими.

 -дела с 10 подсъдими – 2 броя;

* дела с 9 подсъдими – 1 броя;
* дела с 8-ма подсъдими – 6 броя;
* дела с 7-ма подсъдими – 9 броя;
* дела с 6-ма подсъдими – 14 броя;
* дела с 5-ма подсъдими – 14 броя;
* дела с 4-ма подсъдими – 25 броя;
* дела с 3-ма подсъдими – 19 броя;
* дела с 2-ма подсъдими – 27 броя и

дела с 1 подсъдим – 73 броя.

 През 2021 година броят на подсъдимите по внесените НОХ дела е средно по 4 на дело.

 По внесените през 2021 година НОХ дела свидетелите са средно 31 броя на дело, като по 4 дела има повече от 100 свидетели /НОХД № 249/2021г. – 207 свидетели, НОХД № 2369/2021г. – 156, НОХД № 3156/2021г. – 107 и НОХД № 1999/2021 г. – 106 броя/. По 11 броя дела свидетелите са повече от 50 броя - НОХД № 661/2021г. – 79 свидетели, НОХД № 477/2021г. – 78 свидетели, НОХД № 3442/2021г. – 72 свидетели, НОХД № 3691/2021 г. – 72 свидетели, НОХД № 1939/2021 г. – 71 свидетели, НОХД № 48/2021г. – 66 свидетели, НОХД № 1878/2021 г. – 66 свидетели, НОХД № 1940/2021 г. – 64 свидетели, НОХД № 3143/2021 г. – 63 свидетели, НОХД № 2172/2021 г. – 62 свидетели и НОХД № 3660/2021 г. – 52 свидетели.

 По постъпилите НОХ дела вещите лица са средно по 8 броя на дело, като по 8 дела вещите лица са над 20 броя / НОХД № 3156/2021 г. – 41 броя; НОХД № 1999/2021 г. – 40 броя, НОХД № 249/2021 г. – 28 броя; НОХД № 995/2021 г. – 27 броя, НОХД № 92/2021 г. – 26 броя, НОХД № 202/2021 г. – 26 броя, НОХД № 3613/2021г. – 25 броя, НОХД № 2369/2021 г. – 24 броя/.

През отчетната 2021 год. с акт по същество /присъда, споразумение/ са решени общо 117 дела /122 през 2020 год./, от които 45 с присъди /45 за 2020 год./, 72 със споразумения /77 за 2020 година/.

Прекратените дела през 2021 год. са общо 61 /42 броя през 2020 год./, от които с прекратено съдебно производство за допуснати процесуални нарушения и връщане на делото на прокурора са 52 броя, а по 9 дела е прекратено съдебното производство /респ. наказателното производство/ на друго основание /изпратено по подсъдност на друг съд или не е одобрено внесено споразумение, сключено между представител на прокуратурата и защитниците на обвиняемите лица, прекратяване на наказателното производство/

 2021 год.

 Прекратени НОХД– 61 бр.

* дела с прекратено съдебно производство и връщане на прокурора – 52 броя;
* дела с прекратено съдебно производство и изпратени по подсъдност на друг съд – 2 броя;
* дела, по които не е одобрено внесено споразумение, постигнато между прокуратурата и защитниците на обвиняемите лица – 6 броя;
* дела с прекратено наказателно производство – 1 брой.

От тях :

* + обжалвани 35 броя;
	+ потвърдени са 21 броя;
	+ отменени 6 броя;
	+ прекратени и върнати на СП от АСНС – 6 броя.

 2020 год.

 Прекратени НОХД– 42 бр.

* дела с прекратено съдебно производство и връщане на прокурора – 35 броя;
* дела с прекратено съдебно производство и изпратени по подсъдност на друг съд – 1 броя;
* дела, по които не е одобрено внесено споразумение, постигнато между прокуратурата и защитниците на обвиняемите лица – 6 броя;

От тях :

* + обжалвани 20 броя;
	+ потвърдени са 11 броя;
	+ отменени 3 броя;
	+ прекратени и върнати на СП от АСНС – 5 броя.

**Статистиката по видове на решените дела с акт по същество общо за всички съдии от СНС е както следва:**

- НОХД **– 117** броя /122 броя през 2020 год./, от които

- решените с присъда – 45 броя /45 броя през 2020 год./;

- решените със споразумение в съдебна фаза 30 броя /28 броя през 2020 год.

- решени със споразумение от досъдебна фаза 42 броя /49 броя през 2020 година/;

- общо приключили със споразумение 72 броя /77 броя през 2020 год./.

- ЧНД –4 534 броя /6 242 броя през 2020 год./, от които

 - разпити на свидетели или обвиняеми пред съдия – 338 броя /375 броя през 2020 год./;

 - мерки по чл.64 НПК - 32 броя /70 броя за 2020г./;

 - мерки по чл. 65 НПК - 143 броя /321 броя за 2020г./

 - производства по чл.306, ал.1,т.1 от НПК – 23 броя /44 броя през 2020 година/

 - реабилитации – 5 броя /1 броя през 2020 година/

 - дела по ЗСРС – 2327 броя /2992 броя през 2020 година/

 -други дела в закрито съдебно заседание от досъдебно производство – 1666 броя /2439 броя през 2020 година/, от които:

* + - 1398 броя по чл. 161, чл. 164 и чл. 165 НПК;
		- 1 броя по чл. 368 НПК;
		- 28 броя по чл. 61, ал. 3 НПК;
		- 16 броя по чл. 243 НПК;
		- 32 броя по чл. 68 НПК;
		- 9 броя по чл. 68 ЗМВР;
		- 18 броя по чл. 72 НПК
		- 2 броя по чл. 69 НПК
		- 36 броя по ЗЕС
		- 126 броя други дела.

Средната действителна натовареност на един съдия от Специализирания наказателен съд досежно разглежданите от същия дела през отчетната 2021 г. е 20,48 броя дела на месец /26.05 броя през 2020 год./, а досежно свършените дела – 19,64 броя дела на месец /25,32 броя през 2020 година/, което отново поставя съдиите в този съд на първо място по натовареност сред наказателните съдии от останалите окръжни съдилища.

През 2021 година съдиите в СпНС са приключили 95,91 % - 4713 броя от разглежданите дела. Останали са несвършени 4,09 % - 201 броя дела.

При делата от общ характер – 372 броя (от които 176 броя останали за разглеждане от предходната година и 196 броя постъпили през 2021 година) са приключени 47,85 % (или 178 броя дела, при 164 броя през 2020 година), а 52,15 % (или 194 броя дела, при 176 броя през 2020 година) са останали несвършени към края на отчетния период.

Постановени са присъди по 45 броя дела /45 броя през 2020 година/, съответно, по Глава Първа от НК са постановени 1 присъди; по Глава Пета НК са постановени 8 присъди; по Глава Шеста са постановени 2 присъди; по Глава Осма са постановени 3 присъди; по Глава Десета са постановени 31 присъди;

Броят на делата, чието разглеждане е приключило в рамките до 3 месеца през 2021 г., е 4629 броя, от които 94 НОХД /98 през 2020 год./, 338 броя разпити на свидетели и обвиняеми /375 броя през 2020 година/ и 4197 броя ЧНД от досъдебното производство, кумулации и реабилитации /5864 броя през 2020 година/.

Статистиката на обжалваните и протестирани съдебни актове за 2021 г. сочи следното:

- НОХД – 36 бр. присъди;

- НЧД по чл.306, ал.1,т.1 от НК- 4 бр.;

- НЧД от досъдебното производство и др. - 102 бр.

През 2021 година резултатите от въззивна и касационна инстанция по отношение на постановени присъди, сочат следното:

- 20 бр. потвърдени и изменени присъди;

- 6 броя отменени присъди и върнати за ново разглеждане на първоинстанционния съд;

- 2 броя присъди, при които е постановена нова въззивна присъда.

9 бр. присъди не са атакувани по въззивен ред /отнасящи се за до 15 подсъдими и 24 обвинения/.

 През 2021 година производствата по чл.306, ал.1, т.1 от НПК, преминали инстанционен контрол, са 4 броя – 3 потвърдени и едно отменено определение.

От обжалваните други 102 броя определения по частни наказателни дела 82 бр. са потвърдени и изменени, а 18 броя отменени.

Броят на съдените през 2021 г. лица е 276, от които 228 са осъдени и 48 са оправдани.

Най - често налаганото наказание е "лишаване от свобода" до 3 години – 167 лица /168 лица през 2020 година/, в т. ч. на 122 лица изтърпяването на наложеното наказание е отложено по реда на чл. 66 от НК /93 през 2020 година/. Наказание "лишаване от свобода" над 3 години е наложено на 50 лица /45 лица през 2020 година/.

 През 2021 година са наложени наказания „пробация” на 11 лица.

 През 2021 година са издадени изпълнителни листове за сумата от 819 017 лева, а общо за десетте години функциониране на съда – 8 598 562 лева.

 От изготвената статистика е видно, че делата приключват сравнително бързо- 98% до 3 месеца, като изключение са НОХ делата. При тях процентът на приключилите до 3 месеца е 53 %.

Съгласно чл.29, ал.8 ЗСРС, отчетният доклад за дейността на съда през годината представя и данни относно броя на дадените разрешения и изготвените ВДС.

През 2021 г. са издадени 2002 броя разрешения по ЗСРС /2798 броя за 2020 год./ и са постановени 325 броя откази /194 броя за 2020 год./.

През 2021 г. са предадени в съда 612 броя веществени доказателствени средства /за сравнение 780 броя през 2020 година/.

В обобщение и за онагледяване на цялостната дейност на съда като статистически данни през годината: броят на подсъдимите лица по постъпилите за разглеждане от съда дела е 683, броят на обвиненията е 1373 /*случаите на обвинение при условията на продължавано престъпление, което се квалифицира като едно престъпление, независимо че съдържа множество деяния, са отчетени в справката като 1 обвинение*/, броят на свидетелите е 4126, броят на вещите лица е 1007. В цялост, броят на всички проведени заседания по НОХ дела е 1769, броят подсъдими по всички НОХ дела 1827, броят обвинения- 4544, броят свидетели 12 683, броят вещи лица-2 595 и броят страни-66.

И през 2021г. представители на съда участват в две работни групи към Съдийска колегия на ВСС. С решение на комисия „Съдебна карта, натовареност и съдебна статистика“ към СК на ВСС по протокол  № 7/27.05.2020 г., т.7.2 съдия Мариета Райкова е включена  в  работна група за наказателни дела към КСКНСС относно допълване кодовете и определяне на коефициенти за тежест за целите на отчитане в модула за натовареност в ЕИСС. Съдия Пенка Велинова участва в подгрупата за Окръжните съдилища към работната група на ВСС във връзка с изготвяните предложения за всички необходими промени в ЕИСС за доработка на изпълнителя по договор № 495/16.01.2019 г.

През 2021г. по инициирани от Специализирания наказателен съд преюдициални запитвания /по дела със съдия-докладчик Иво Хинов/ са постановени две решения на Съда на Европейския съюз. С решение от 21.10.2021г. по дело С-282/2020г. съдът е постановил решение, че член 6, параграф 3 от Директива 2012/13/ЕС на ЕП и на Съвета от 22.05.2012г. относно правото на информация в наказателното производство и чл.47 от Хартата на основните права на Европейския съюз трябва да се тълкуват в смисъл, че не допускат национално законодателство, което не предвижда процесуален ред за отстраняване, след разпоредителното заседание по наказателното дело, на неяснота и непълнота, които опорочават съдържанието на обвинителния акт и нарушават правото на обвиняемия да му бъде предоставена подробна информация относно обвинението. Член 6, параграф 3 от Директива 2012/13/ЕС и чл.47 от Хартата на основните права на Европейския съюз трябва да се тълкуват в смисъл, че запитващата юрисдикция е длъжна, доколкото е възможно, да направи съотвестващо тълкуване на националното законодателство относно изменение на обвинението, което тълкуване даде възможност на прокурора в съдебното заседание да отстрани опорочаващата съдържанието на обвинителния акт непълнота и неяснота по начин, при който правото на защита на обвиняемия е действително и реално защитено. Само ако приеме, че съответстващото тълкуване в този смисъл е невъзможно, запитващата юрисдикция следва да остави без приложение националната разпоредба, която забранява прекратяване на съдебното производство и връщане на делото на прокурора за съставяне на нов обвинителен акт.

С решение на Съда на ЕС от 11.11.2021г. по дело C‑852/19 съдът е решил, че чл.14 от Директива 2014/41/ЕС на ЕП и Съвета от 03.04.2014г. относно Европейската заповед за разследване по наказателноправни въпроси във връзка с чл.24, параграф 7 от Директивата и член 47 от Хартата на основните права на Европейския съюз трябва да се тълкува в смисъл, че не допуска правна уредба на издаваща европейска заповед за разследване на държава членка, която не предвижда никакви правни средства за защита срещу издаването на европейска заповед за разследване за претърсване и изземване и за разпит на свидетел чрез видеоконферентна връзка. Член 6 от Директива 2014/41 във връзка с член 47 от Хартата на основните права на ЕС и чл.4, параграф 3ДЕС трябва да се тълкува в смисъл, че не допуска компетентния орган на държава членка да издаде европейска заповед за разследване за претърсване и изземване и за разпит на свидетел чрез видеоконферентна връзка, ако правната уредба на тази държава членка не предвижда никакви правни средства за защита срещу издаването на такава европейска заповед за разследване.

 И тази година и при ограничените възможности за лични срещи и дебатиране на професионални проблеми, магистрати от съда са взели участие в провеждани семинари, като „Антисемизъм и престъпления против омразата“- Краков, Полша, октомври 2021г.; „Намаляване радикализацията в затворите чрез алтернативни форми на лишаване от свобода“, септ.2021,on-line; „Ефективно прилагане и изпълнение на Хартата на основните права на ЕС на национално ниво“, 14.06-02.07.2021г.,on-line; „Електронни доказателства, доказателства в социалните мрежи, криптовалути“ 09-31.05.2021г., on-line; „Наказателно право в ЕС“, Дъблин, ноември 2021г.

 Съдия Елена Попова е провеждала лекции в НИП на кандидатите за младши прокурори и младши следователи на тема „Специални разузнавателни средства“, „Наказателно преследване и наказателно обвинение според стандартите на ЕКПОЧОС“, „ Европейски стандарт за ефективно разследване. Систематизиране на изискванията на Европейския съд по правата на човека, прилагане при оценката на разследванията, проведени от държавата, по наказателни дела“.

 С решение на СК на ВСС от 12.10.2021г. съдия Мария Кавракова е командирована като постоянен преподавател по наказателно право и процес на кандидатите за младши съдии в Национален институт за правосъдието. Съдия Мариета Неделчева е провела обучение на магистрати по тема „Сътрудничество след БРЕГЗИТ“, както и обучение на младши прокурори: „Европейска заповед за арест, Европейска заповед за разследване, сътрудничество по наказателни дела“, семинар с участието на магистрати от ЕС и трети страни на тема „Правораздаване в условията на пандемия и риск от Covid 19“. Като национално лице за контакт на Националната съдебна мрежа за международно сътрудничество по наказателни дела съдия Неделчева е координирала и участвала в решаването на над 40 казуса по запитвания от национални, чуждестранни и други контактни точки на ЕСМ по различни процедури на съдебно сътрудничество през годината. През месец февруари 2021г. е участвала в проведена on-line дискусионна среща със съдии от Върховния антикорупционен съд на Украйна относно обсъждането на добри практики в работата на антикорупционните съдилища в Европа. На 08.12.2021г. под нейно ръководство е проведена национална среща, организирана по инициатива на Националната съдебна мрежа за международно сътрудничество по наказателни дела, посветена на Европейската заповед за разследване.

 Съдии от СНС са взели участие в заседанията на работната група, сформирана със заповед №ЛС-13-33 от 29.03.2021г. на министъра на правосъдието във връзка с решение на Съда на Европейския съюз по дело С 648/20 PPU относно преюдициално запитване, свързано с европейската заповед за арест.

 Ръководството на съда е взело участие в конференция на тема „Съдебна реформа. Специализирано правосъдие“ на 09.12.2021г.

 През годината Специализираният наказателен съд бе удостоен с почетна грамота в конкурса на името на италианския прокурор Джовани Фалконе- „ Страхливият умира всеки ден, смелият- само веднъж“ за реален принос в ограничаване на определена категория престъпления.

ПРЕДСЕДАТЕЛ НА СПЕЦИАЛИЗИРАН НАКАЗАТЕЛЕН СЪД:

 \_\_\_\_\_\_\_\_\_\_\_\_\_\_\_\_\_

 МАРИЕТА РАЙКОВА